Objava obvestila o odobritvi standardne spremembe specifikacije proizvoda za ime v vinskem sektorju iz člena 17(2) in (3) Delegirane uredbe Komisije (EU) 2019/33

(2020/C 89/05)

To obvestilo je objavljeno v skladu s členom 17(5) Delegirane uredbe Komisije (EU) 2019/33 (1).

OBVESTILO O ODOBRITVI STANDARDNE SPREMEMBE

„TORO“

Referenčna številka: PDO-ES-A0886-AM03

Datum obvestila: 18. december 2019

OPIS ODOBRENIH SPREMEMB IN RAZLOGI ZANJE

1. Spremembe fizikalno-kemijskih lastnosti glede na vrsto vina

Opis in razlogi

Spremembe zadevajo točko 2(a) specifikacije proizvoda in točko 1.4 enotnega dokumenta.

Zaradi novih trendov pri proizvodnji vina, povezanih z razpoložljivostjo zanesljivejših tehnologij, in novih okusov potrošnikov je treba prilagoditi vsebnost reducirajočih sladkorjev v belih vinih in vinih rosé, ki je s 4 gramov na liter zvišana na 9 gramov na liter. Poleg tega se je pri rdečih vinih izkazalo, da imajo vina z označbo porekla „Toro“ že več let nižjo stopnjo skupnega sladkorja, zaradi česar lahko ohranijo visoko kakovost. Zgornja meja 6 gramov na liter je torej znižana na 4 grame na liter.

Prav tako je črtan parameter suhe snovi, ker je nepotreben.

Ta sprememba se šteje za standardno spremembo, ki vpliva na enotni dokument, saj se z njo prilagajajo fizikalno-kemijske lastnosti in ne vpliva bistveno na zaščiteni proizvod, ki tako ohrani lastnosti in profil, opisane v postavki o povezavi, ki izhajajo iz prepleta naravnih in človeških dejavnikov. Ta sprememba tako ne ustreza nobeni od vrst sprememb iz člena 14(1) Delegirane uredbe (EU) 2019/33.

2. Spremembe pogojev pridelave: donos pri stiskanju

Opis in razlogi

Spremembe zadevajo točko 3(b)(1) specifikacije proizvoda in točko 1.5.1 enotnega dokumenta.

V zadnjih letih je bilo mogoče zaradi razvoja tehnologije kleti ter uporabe ohlajevanja in vakuumske filtracije za predbistrenje mošta bolje uporabiti grozdni sok in to brez povečanega pritiska, ki škoduje kakovosti, kar poleg optimalnih rezultatov zagotavlja tudi boljši donos in enako raven kakovosti, kot je predvidena v specifikaciji proizvoda. Predlagano je torej, da se donos pri stiskanju s 70 poveča na 72 litrov vina na 100 kg grozdja.

Ta sprememba se šteje za standardno spremembo, ki vpliva na enotni dokument, ker ne vpliva bistveno na zaščiteni proizvod, ki ohrani lastnosti in profil, opisane v postavki o povezavi, ki izhajajo iz prepleta naravnih in človeških dejavnikov. Ta sprememba tako ne ustreza nobeni od vrst sprememb iz člena 14(1) Delegirane uredbe (EU) 2019/33.

3. Povečanje donosa sorte verdejo in posodobitev največjih donosov v hektolitrih na hektar

Opis in razlogi

Sprememba zadeva točko 5 specifikacije proizvoda in točko 1.5.2 enotnega dokumenta.

Napredek sodobnega vinogradništva je omogočil večje donose pri proizvodnji (v kg/ha), ne da bi se poslabšala kakovost surovine. V posebnem primeru sorte verdejo je bil največji donos, ki je bil do zdaj določen v specifikaciji proizvoda ZOP „TORO“, precej nižji od povprečnih donosov na zadevnem območju. Ta nižja določitev je ogrožala dobiček vinogradnikov in posledično donosnost vinogradov. Iz navedenih razlogov je predlagano, da se s 6 900 kg/ha poveča na 9 000 kg/ha.

Poleg tega so donosi v hektolitrih na hektar posodobljeni tudi zaradi povečanja donosa pri stiskanju (prejšnja sprememba).

Ta sprememba se šteje za standardno spremembo, ki vpliva na enotni dokument, ker ne vpliva bistveno na zaščiteni proizvod, ki tako ohrani lastnosti in profil, opisane v postavki o povezavi, ki izhajajo iz prepleta naravnih in človeških dejavnikov. Ta sprememba tako ne ustreza nobeni od vrst sprememb iz člena 14(1) Delegirane uredbe (EU) 2019/33.

4. Razširitev utemeljitve stekleničenja na razmejenem območju

Opis in razlogi

Sprememba zadeva točko 8(b)(2) specifikacije proizvoda in točko 1.9 enotnega dokumenta.

Točka 8(b)(2) specifikacije proizvoda je bila spremenjena za utemeljitev pakiranja (stekleničenja) na razmejenem območju v skladu s členom 4(2) nove delegirane uredbe (EU) 2019/33.

Ta sprememba se šteje za standardno spremembo, ki vpliva na enotni dokument, saj je bila ta praksa že obvezna in torej dodatno ne omejuje trženja. Gre zgolj za preoblikovanje s ciljem prilagoditve veljavnim predpisom. Ta sprememba tako ne ustreza nobeni od vrst sprememb iz člena 14(1) Delegirane uredbe (EU) 2019/33.

5. Prilagoditev predpisom o preverjanju skladnosti s specifikacijo proizvoda

Opis in razlogi

Sprememba zadeva točko 9 specifikacije proizvoda.

Izvedena je bila prilagoditev določbam Uredbe (EU) št. 1306/2013 Evropskega parlamenta in Sveta z dne 17. decembra 2013 in Izvedbene uredbe Komisije (EU) 2019/34 z dne 17. oktobra 2018, zlasti členu 19 te uredbe, ki določa postopke za preverjanje skladnosti s specifikacijo proizvoda, ki ga morajo vsako leto izvesti pristojni ali kontrolni organi. Ta sprememba spada tudi v okvir potrebne posodobitve specifikacije proizvoda, da se upoštevajo merila standarda UNE-EN-ISO 17065.

Ta sprememba se šteje za standardno spremembo, ki ne vpliva na enotni dokument, ker ne ustreza nobeni od vrst sprememb iz člena 14(1) Delegirane uredbe (EU) 2019/33.

ENOTNI DOKUMENT

1. Ime za registracijo

Toro

2. Vrsta geografske označbe

ZOP – zaščitena označba porekla

3. Kategorije proizvodov vinske trte

1. Vino

4. Opis vin

BELA VINA IN VINA ROSÉ

Bela vina so slamnato rumene barve ter imajo sadne, prijetne in uravnotežene arome. Med vrenjem v sodih se tem značilnostim pridružijo še note po prekajenem in praženem, značilne za les.

Vina rosé imajo jagodno do malinovo rdečo barvo in arome gozdnih sadežev.

Za vina z vsebnostjo ostanka sladkorja najmanj 5 gramov na liter je zgornja meja vsebnosti skupnega žveplovega dioksida 250 miligramov na liter.

V vseh primerih bodo fizikalno-kemijski parametri, opredeljeni v tem odstavku, skladni z omejitvami, določenimi z zakonodajo Unije.

Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) 11 Najnižja vsebnost skupnih kislin 3,5 grama na liter, izraženega kot vinska kislina Najvišja vsebnost hlapnih kislin (v miliekvivalentih na liter) 18 Najvišja vsebnost skupnega žveplovega dioksida (v miligramih na liter) 200

RDEČA VINA

Rdeča vina imajo češnjevo rdečo barvo ter arome rdečega in divjega jagodičevja. So dobro strukturirana, prijetnega okusa in uravnotežena. Med staranjem pridobijo tudi arome soda. Rdeča vina „Toro“ se od vin iz drugih regij razlikujejo po izrazitejši strukturi in vsebnosti taninov. Prevladuje vonj po zrelem sadju, vina pa vsebujejo manj kislin.

V vseh primerih bodo fizikalno-kemijski parametri, opredeljeni v tem odstavku, skladni z omejitvami, določenimi z zakonodajo Unije.

Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) 12,5 Najnižja vsebnost skupnih kislin 3,5 grama na liter, izraženega kot vinska kislina Najvišja vsebnost hlapnih kislin (v miliekvivalentih na liter) 20 Najvišja vsebnost skupnega žveplovega dioksida (v miligramih na liter) 150

5. Enološki postopki

(a) Osnovni enološki postopki

ENOLOŠKI POSTOPKI

Posebni enološki postopek

— Najmanjša verjetna stopnja alkohola grozdja: 10,5 vol. %.

— Največji donos pri stiskanju: 72 l na 100 kg grozdja.

ENOLOŠKI POSTOPKI

Omejitve pri pridelavi

Bela vina se pridelujejo izključno iz belih sort malvasía castellana in verdejo.

Vina rosé se pridelujejo iz dovoljenih rdečih in belih sort (glavne in sekundarne sorte vinske trte).

Rdeča vina se pridelujejo iz sort tinta de toro (najmanj 75 %) in garnacha tinta.

ENOLOŠKI POSTOPKI

Pridelovalna praksa

— Najmanjša gostota zasaditve: 500 trsov na hektar

— Trsi so lahko oblikovani v kotlasto gojitveno obliko ali v špalir.

— Mešane zasaditve, v katerih med trgatvijo ni mogoče razlikovati med različnimi sortami, niso dovoljene.

(b) Največji donosi

Garnacha tinta, malvasía castellana (doña blanca) in verdejo

9 000 kilogramov grozdja na hektar

Garnacha tinta, malvasía castellana (doña blanca) in verdejo

64,80 hektolitra na hektar

Tinta de toro

6 000 kilogramov grozdja na hektar

Tinta de toro

43,20 hektolitra na hektar

6. Razmejeno območje

Geografsko območje ZOP „TORO“ leži na skrajnem zahodu pokrajine Kastilja in Leon, na jugovzhodu province Zamora, ter vključuje dele naravnih okrožij Tierra del Vino, Valle del Guareña in Tierra de Toro. Meji na puščavski območji Tierra del Pan in Tierra de Campos ter obsega 62 000 hektarjev zemljišč.

Vključuje naslednje občine:

Provinca Zamora:

Argujillo, La Bóveda de Toro, Morales de Toro, El Pego, Peleagonzalo, El Piñero, San Miguel de la Ribera, Sanzoles, Toro, Valdefinjas, Venialbo in Villabuena del Puente.

Provinca Valladolid:

San Román de Hornija, Villafranca del Duero ter okraja („pagos“) Villaester de Arriba in Villaester de Abajo v občini Pedrosa del Rey.

7. Glavne sorte vinske trte

VERDEJO

DOÑA BLANCA - MALVASÍA CASTELLANA

TEMPRANILLO - TINTA DE TORO

8. Opis povezave

Opisane podnebne razmere (zelo mrzlo podnebje pozimi, veliko število ur sonca in ekstremne temperature), zaradi katerih so proizvodni donosi vinske trte omejeni, in različne vrste tal (tla, ki so glinasta ali peščena in ustrezajo sortam, ki so jih zasadili vinogradniki, so pH nevtralna in revna z organskimi snovmi, ter obogatitev, za katero so poskrbeli vinogradniki) vplivajo na aromatičnost, strukturo in delež alkohola v vinu, ki je visok. Prav tako velika vsebnost železa v tleh, sistem zasaditve v kotlasto gojitveno obliko in visoka starost vinorodnega območja vplivajo na izjemno količino barvil v vinih.

9. Bistveni dodatni pogoji (pakiranje, označevanje, ostale zahteve)

Pravni okvir:

nacionalna zakonodaja.

Vrsta dodatnega pogoja:

pakiranje na razmejenem geografskem območju.

Opis pogoja:

Postopek proizvodnje vina vključuje stekleničenje in staranje vin; organoleptične in fizikalno-kemijske lastnosti iz te specifikacije proizvoda se lahko namreč zagotovijo le, če vsi postopki, povezani z obdelavo vina, potekajo na območju proizvodnje. Ker je stekleničenje vin z ZOP „TORO“ ena od bistvenih faz, da lahko vina pridobijo lastnosti, opredeljene v specifikaciji proizvoda, mora ta postopek potekati v kleteh polnilnic na območju proizvodnje, da se ohrani kakovost vin, jamči njihovo poreklo in zagotovi nadzor.

Pravni okvir:

nacionalna zakonodaja.

Vrsta dodatnega pogoja:

dodatne določbe o označevanju.

Opis pogoja:

namesto izraza „ZAŠČITENA OZNAČBA POREKLA“ se lahko na etiketi uporabi tradicionalni izraz „OZNAČBA POREKLA“.

Na etiketah vin se lahko uporabita izraza „ROBLE“ (hrast) ali „FERMENTADO EN BARRICA“ (vrenje v sodu), pri rdečih vinih pa se lahko dodajo tudi tradicionalni izrazi „CRIANZA“, „RESERVA“ in „GRAN RESERVA“, če so izpolnjeni pogoji za uporabo, določeni v veljavni zakonodaji.

Povezava na specifikacijo proizvoda

www.itacyl.es/documents/20143/342640/PPta+Mod+PCC+DO+TORO+Rev+2.docx/9d4323ba-0af4-a645-ea7e-0856f899275a?

(1) UL L 9, 11.1.2019, str. 2.